

**P R O J E K T V E N D I M**

**Nr.\_\_\_\_\_\_\_, datë \_\_\_\_\_\_\_\_\_\_**

**PËR**

**DISA SHTESA DHE NJË NDRYSHIM NË VENDIMIN NR.408, DATË 13.5.2015, TË KËSHILLIT TË MINISTRAVE, “PËR MIRATIMIN E RREGULLORES SË ZHVILLIMIT TË TERRITORIT”, TË NDRYSHUAR**

Në mbështetje të nenit 100 të Kushtetutës dhe të shkronjës “b”, të pikës 2, të nenit 6, të ligjit nr.107/2014, “Për planifikimin dhe zhvillimin e territorit”, të ndryshuar, me propozimin e Zëvendëskryeministrit dhe ministër i Infrastrukturës dhe Energjisë, Këshilli i Ministrave,

**V E N D O S I:**

Në tekstin e rregullores së zhvillimit të territorit, bashkëlidhur vendimit nr. 408, datë 13.5.2015, të Këshillit të Ministrave, të ndryshuar, bëhen shtesat dhe ndryshimi si më poshtë:

**Neni 1**

Në nenin 6 pas pikës 3 shtohet pika 3/1 me përmbajtjen si më poshtë vijon:

“3/1. Ndërtimi i çative të pashfrytëzueshme”.

**Neni 2**

Në nenin 7 pika 3 shkronja “xi. ndërtimi i çative të pashfrytëzueshme” shfuqizohet;

**Neni 3**

Në nenin 9/1 pas pikës 4 shtohet pika 5 me përmbajtjen si më poshtë vijon:

“5. Për lejet e zhvillimit që miratohen nga Këshilli Kombëtar i Territorit dhe Ujit, në rastet kur nevojitet e drejta e aksesit nga prona shtet, leja e zhvillimit parashikon edhe të drejtën e aksesit në keto prona, me përjashtim të pronave shtet për llojin e resursit are, ullishte, pyll dhe kullotë, pa patur nevojë për një miratim nga pronari shtet.”

**Neni 4**

Në nenin 13 pas pikës 2, shtohet pika 2/1 me përmbajtjen si më poshtë vijon:

“2/1. Nëse ndryshon pronësia e shumicës së pjesëve/aksioneve të shoqërisë tregtare në favor të së cilës është lëshuar leje ndërtimi, subjekti zhvillues është i detyruar të kërkojë konfirmimin nëpërmjet sistemit e-leje për vijimin e punimeve nga autoriteti i zhvillimit të territorit që ka miratuar lejen. Për lejet në kompetencë të Këshillit Kombëtar të Territorit dhe Ujit, konfirmimi nëpërmjet sistemit e-leje për vijimin e punimeve lëshohet nga Sekretariati i KKTU-së. Për efekt njohës, autoriteti përkatës i bën me dije subjektit zhvillues, nëpërmjet sistemit e-leje konfirmimin për vijimin e punimeve.

**Neni 5**

Në nenin 19 pas pikës 5, shtohet pika 6 me përmbajtjen si më poshtë vijon:

“6. Në rastet kur nevojitet e drejta e aksesit nga prona shtet, leja e ndërtimit parashikon edhe të drejtën e aksesit në keto prona, me përjashtim të pronave shtet për llojin e resursit are, ullishte, pyll dhe kullotë, pa patur nevojë për një miratim nga pronari shtet.”

**Neni 6**

Në shkronjën “f” të pikës 1 të nenit 27/2, pas togfjalëshit “leja e ndërtimit shoqëruar me planvendosjen e miratuar” shtohet togfjalëshi me këtë përmbajtje:

“...,si dhe konfirmimin për vijimin e punimeve për rastet sipas pikës 2/1 të nenit 13 të kësaj rregullore.”

**Neni 7**

Pas nenit 27/2 shtohet neni 27/3 me përmbajtjen si më poshtë vijon:

“Neni 27/3

**Mos kryerja e kërkesës për konfirmim**

Në rastet e parashikuara në pikën 2/1 të nenit 13 të kësaj rregullore, kur subjekti zhvillues nuk ka paraqitur më parë kërkesën për konfirmim sipas përcaktimeve të kësaj dispozite, autoriteti përgjegjës i zhvillimit të territorit ka të drejtë të refuzojë lëshimin e certifikatës së përdorimit.”

**Neni 8**

**Dispozitë kalimtare**

1. Detyrimet sipas neneve 4, 6 dhe 7 të këtij vendimi zbatohen vetëm për lejet e ndërtimit që do të miratohen pas hyrjes në fuqi të këtij vendimi.

2. Agjencia e Zhvillimit të Territorit merr të gjitha masat për të parashikuar të drejtën e aksesit për lejet e zhvillimit dhe ndërtimit sipas neneve 3 dhe 5 të këtij vendimi, për të gjitha vendimmarrjet e Këshillit Kombëtar të Territorit dhe Ujit, që konfirmohen pas datës së hyrjes në fuqi të këtij vendimi.

**Neni 9**

**Hyrja në fuqi**

Ky vendim hyn në fuqi pas botimit në “Fletoren zyrtare”.

**K R Y E M I N I S T R I**

**EDI RAMA**